Harrismith-polisiestasie op die randjie van ineenstorting(Foto: SAPD/Facebook) Tydens ŉ toesigbesoek van die Demokratiese Alliansie (DA) aan die Harrismith-polisiestasie in die Vrystaat is bevind dat die stasie feitlik lamgelê word deur ŉ kritieke mannekragtekort. Volgens Leona Kleynhans, die DA se woordvoerder vir polisie in die Vrystaatse wetgewer, is daar tydens die besoek Woensdag bevind dat daar ŉ vakaturekoers van meer as 30% is, met slegs een aktiewe reservis. “Die 12 speurders by die stasie het ongeveer 800 sake elk, terwyl baie van die mees ervare beamptes vroeë aftrede geneem het weens die druk. Die polisie se bevolkingsverhouding is ŉ verbysterende 3 500 inwoners tot een Vispol-beampte,” sê Kleynhans. Volgens Kleynhans moet die stasie ŉ minimum van 20 sigbare polisiëringslede aan diens hê vir elke skof, maar kan slegs 12 bymekaarmaak, indien niemand siek of met verlof is nie. “Die twee satellietstasies in Tshiame en Intabazwe is gesluit omdat daar eenvoudig nie genoeg beamptes is om hierdie stasies te beman nie; inwoners van hierdie gebiede is uiters kwesbaar.” Kleynhans sê die laaste keer dat reserviste in die Vrystaat opgelei is, was in 2019 toe 200 opgelei is. Nie een hiervan is aan Harrismith toegeken nie. Verder is daar ook ŉ tekort aan voertuie vir patrollies. “Slegs vyf voertuie kan hierdie uitgestrekte gebied, waaronder 420 plase, en die N3-roete op ŉ skof patrolleer. Ander voertuie staan ledig weens ŉ gebrek aan gemagtigde bestuurders.” Om sake nog erger te maak, is die feit dat die stasie geen kragopwekker het nie, en dus in algehele duisternis gelaat word tydens beurtkrag, sê Kleynhans. “Daaglikse gevalle word aangemeld van voertuie in die erf waar batterye en ander items gesteel is. Misdadigers breek ook gereeld by die stasie in en het al die verwarmers, en enige los items wat hulle kan kry, gesteel.” Die DA-lede het tydens hul besoek ook bevind dat die radio in die beheerkamer, waar patrollievoertuie aanmeld, stukkend is. Daar is ook bevind dat die waarnemende stasiebevelvoerder binnekort met pensioen gaan, terwyl die ondersteuningsbevelvoerder ook waarneem. “Die DA sal volgende week tydens sy inligtingsessie in die Nasionale Raad van Provinsies (NCOP) vrae aan min. Bheki Cele stel oor die kritieke toestand van polisiëring in Harrismith, wat ŉ bevolking van 180 000 bedien. Vrae sal ook aan die Provinsiale Polisiekommissaris in die Portefeuljekomitee van die Vrystaatse Wetgewer gestel word. “Hierdie ondraaglike situasie is ŉ verraad van ons toegewyde polisiebeamptes en -personeel, wat die veiligheid van inwoners in die gedrang bring en dit kan nie toegelaat word om voort te gaan nie.”